ନୂଆଦିଲ୍ଲୀ : ଭାରତର ଚିଫ୍ ଅଫ ଡିଫେନ୍ସ ଷ୍ଟାଫ(ସିଡିଏସ୍) ଜେନେରାଲ ବିପିନ ରାୱତ ଶୁକ୍ରବାର ଦିନ କହିଛନ୍ତି ଯେ ପୂର୍ବ ଲଦାଖରେ ଥିବା ପ୍ରକୃତ ନିୟନ୍ତ୍ରଣ ରେଖା(ଏଲଏସି)ରେ ଅବସ୍ଥା ଏବେ ମଧ୍ୟ ଉତ୍ତେଜନାପୂର୍ଣ୍ଣ ରହିଛି । ରାୱତ ଏହା ମଧ୍ୟ କହିଛନ୍ତି ଯେ, ଜାମ୍ମୁ କାଶ୍ମୀରରେ ପାକିସ୍ତାନ କ୍ରମାଗତ ଭାବେ ପ୍ରକ୍ସି ବା ଛଦ୍ମ ଯୁଦ୍ଧ ଚଲାଇଛି ଏବଂ ଭାରତ ବିରୋଧରେ ଖରାପ ମନ୍ତବ୍ୟ ଯୋଗୁଁ ଭାରତ ଏବଂ ପାକିସ୍ତାନ ମଧ୍ୟରେ ସମ୍ପର୍କ ଆହୁରି ବିଗିଡି ଯାଇଛି । ଜାତୀୟ ପ୍ରତିରକ୍ଷା ମହାବିଦ୍ୟାଳୟ ଦ୍ୱାରା ଆୟୋଜିତ ହୀରକ ଜୟନ୍ତୀ-୨୦୨୦ ୱେବିନିନାରରେ ସେ ଏହା କହିଛନ୍ତି।
ଜେନେରାଲ ରାୱତ କହିଛନ୍ତି ଯେ ଲଦାଖରେ ଭାରତୀୟ ସୈନ୍ୟବାହିନୀର ଦୃଢ କାର୍ଯ୍ୟାନୁଷ୍ଠାନ ଯୋଗୁଁ ପିପୁଲ୍ସ ଲିବରେସନ୍ ଆର୍ମି ଅଫ୍ ଚାଇନା (ପିଏଲ୍ଏ) ଅପ୍ରତ୍ୟାଶିତ ପରିଣାମର ସମ୍ମୁଖୀନ ହେଉଛି । ରାୱତ କହିଛନ୍ତି ଯେ ଆମର ମତ ସ୍ପଷ୍ଟ ଯେ ଆମେ ପ୍ରକୃତ ନିୟନ୍ତ୍ରଣ ରେଖାରେ କୌଣସି ପରିବର୍ତ୍ତନକୁ ସ୍ବୀକାର ଗ୍ରହଣ କରିବୁ ନାହିଁ।
ସେ କହିଛନ୍ତି ଯେ ପୂର୍ବ ଲଦାଖରେ ଏଲଏସିରେ ପରିସ୍ଥିତି ଏବେ ମଧ୍ୟ ଉତ୍ତେଜନା ପୂର୍ଣ୍ଣ ରହିଛି । ରାୱତ କହିଛନ୍ତି ଯେ ସୀମାରେ ସୁଡଙ୍ଗ ତିଆରି ହେବା ଏବଂ ଉତ୍ତେଜନା ଯୋଗୁ ଏକ ବଡ଼ ସଂଘର୍ଷକୁ ଏଡାଇ ଦିଆଯାଇ ନ ପାରେ। ସୂଚନାଯୋଗ୍ୟ ଯେ ପୂର୍ବ ଲଦାଖରେ ପ୍ରବଳ ଶୀତରେ ଯେ କୌଣସି ପରିସ୍ଥିତିର ମୁକାବିଲା ପାଇଁ ଭାରତର ପ୍ରାୟ ୫୦,୦୦୦ସୈନିକ ପାର୍ବତୀୟ ଅଞ୍ଚଳରେ ସଜାଗ ଅଛନ୍ତି।
ଜାମ୍ମୁ କାଶ୍ମୀରରେ ପାକିସ୍ତାନର ବାରମ୍ବାର ଛାୟା ଯୁଦ୍ଧ କରୁଛି ଏବଂ ଭାରତ ବିରୋଧରେ ଉତ୍ତେଜନା ମୂଳକ ଭାଷଣ ଯୋଗୁଁ ଭାରତ ଏବଂ ପାକିସ୍ତାନ ମଧ୍ୟରେ ସମ୍ପର୍କ ଆହୁରି ଖରାପ ହୋଇଯାଇଛି । ପାକିସ୍ତାନ ସଶସ୍ତ୍ର ଇସଲାମ ବିଦ୍ରୋହ ଏବଂ ଆତଙ୍କବାଦ କେନ୍ଦ୍ରରେ ପରିଣତ ହୋଇଛି। ତିନି ଦଶନ୍ଧି ଧରି ପାକିସ୍ତାନର ସେନା ଏବଂ ଏହାର ଗୁପ୍ତଚର ସଂସ୍ଥା ଆଇଏସଆଇ ଜାମ୍ମୁ କାଶ୍ମୀରରେ ଛାୟା ଯୁଦ୍ଧ କରିଆସୁଛି । ଭାରତରେ ସାମାଜିକ ମତଭେଦ ସୃଷ୍ଟି କରିବା ପାଇଁ ପାକିସ୍ତାନ ସାମ୍ପ୍ରଦାୟିକତାର ମିଥ୍ୟା ପ୍ରଚାର କରୁଛି।
